CELEX: 32014R1016
Language: ro
Date: 2014-07-22 00:00:00
Title: Regulamentul delegat (UE) nr. 1016/2014 al Comisiei din 22 iulie 2014 de modificare a anexei II la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare

27.9.2014   
            
            
               RO
            
            
               Jurnalul Oficial al Uniunii Europene
            
            
               L 283/23
            
         REGULAMENTUL DELEGAT (UE) NR. 1016/2014 AL COMISIEI
   din 22 iulie 2014
   de modificare a anexei II la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului (1), în special articolul 5 alineatul (3),
   întrucât:
   
               (1)
            
            
               Articolul 4 din Regulamentul (UE) nr. 978/2012 („Regulamentul SGP”) stabilește criteriile de acordare a preferințelor tarifare în temeiul regimului general al sistemului generalizat de preferințe (SGP).
            
         
               (2)
            
            
               Articolul 4 alineatul (1) litera (a) din Regulamentul SGP prevede că o țară care a fost clasificată de Banca Mondială ca având venituri mari sau venituri medii-superioare timp de trei ani consecutivi nu beneficiază de preferințele SGP. Cu toate acestea, în conformitate cu articolul 4 alineatul (3) din Regulamentul SGP, articolul 4 alineatul (1) litera (a) nu se aplică înainte de 21 noiembrie 2014 în cazul țărilor care, până la 20 noiembrie 2012, au parafat un acord bilateral de acces preferențial pe piață.
            
         
               (3)
            
            
               Articolul 4 alineatul (1) litera (b) din Regulamentul SGP prevede că o țară care beneficiază de un regim de acces preferențial pe piață, care oferă preferințe tarifare identice sau mai favorabile decât SGP, pentru cvasitotalitatea schimburilor comerciale, nu beneficiază de preferințele SGP.
            
         
               (4)
            
            
               Lista țărilor care beneficiază de regimul general al SGP este stabilită în anexa II la Regulamentul SGP. Articolul 5 din Regulamentul SGP prevede că anexa II trebuie să fie revizuită până la data de 1 ianuarie a fiecărui an, pentru a reflecta modificările în raport cu criteriile stabilite la articolul 4. În plus, acesta prevede că țările care beneficiază de SGP și operatorii economici trebuie să aibă suficient timp pentru o bună adaptare în urma modificării statutului țării în cadrul SGP. În consecință, regimul SGP va continua să se aplice timp de un an de la data intrării în vigoare a unei modificări a statutului unei țări pe baza articolului 4 alineatul (1) litera (a).
            
         
               (5)
            
            
               În conformitate cu Regulamentul (UE) nr. 1528/2007 al Consiliului (2), Republica Botswana („Botswana”), Republica Camerun („Camerun”), Republica Côte d'Ivoire („Côte d'Ivoire”), Republica Fiji („Fiji”), Republica Ghana („Ghana”), Republica Kenya („Kenya”), Republica Namibia („Namibia”) și Regatul Swaziland („Swaziland”), printre altele, beneficiază de un regim de acces preferențial pe piață care oferă preferințe tarifare identice sau mai favorabile decât SGP. În conformitate cu articolul 4 alineatul (1) litera (b) din Regulamentul SGP, țările respective nu au fost incluse în anexa II deoarece beneficiau deja de un astfel de acces preferențial pe piață.
            
         
               (6)
            
            
               Țările menționate mai sus sunt incluse în anexa I la Regulamentul SGP ca țări eligibile pentru participarea la SGP.
            
         
               (7)
            
            
               În conformitate cu Regulamentul (UE) nr. 527/2013 al Parlamentului European și al Consiliului (3), începând de la 1 octombrie 2014, Botswana, Camerun, Côte d'Ivoire, Fiji, Ghana, Kenya, Namibia și Swaziland nu vor mai beneficia de regimul de acces pe piață prevăzut de Regulamentul (UE) nr. 1528/2007. Aceste țări sunt țări eligibile pentru participarea la SGP, în conformitate cu articolul 2 litera (c) din Regulamentul SGP și, începând cu 1 octombrie 2014, îndeplinesc criteriile prevăzute la articolul 4 din Regulamentul SGP. Prin urmare, aceste țări ar trebui incluse în anexa II la Regulamentul SGP începând de la 1 octombrie 2014.
            
         
               (8)
            
            
               Botswana și Namibia au fost clasificate de Banca Mondială ca țări cu venituri medii-superioare în 2011, 2012 și 2013. Cu toate acestea, înainte de 20 noiembrie 2012, ambele țări au parafat, dar nu au aplicat, un acord bilateral de acces preferențial pe piață cu Uniunea, care oferă preferințe tarifare identice sau mai favorabile decât SGP, pentru cvasitotalitatea schimburilor comerciale. În consecință, articolul 4 alineatul (1) litera (a) nu se aplică acestor două țări până la 21 noiembrie 2014.
            
         
               (9)
            
            
               În temeiul articolului 5 alineatul (2) litera (a) din Regulamentul SGP, decizia de a elimina o țară din lista țărilor beneficiare ale SGP se aplică după un an de la data intrării în vigoare a deciziei respective. Cu toate acestea, ca o consecință a articolului 4 alineatul (3) din Regulamentul SGP, eliminarea Botswanei și a Namibiei nu poate deveni efectivă înainte de 22 noiembrie 2015. Pentru a corespunde revizuirii anuale a anexei II la Regulamentul SGP, eliminarea Botswanei și a Namibiei din anexa respectivă ar trebui să devină efectivă începând cu 1 ianuarie 2016. Prin urmare, Botswana și Namibia ar trebui incluse în anexa II la Regulamentul SGP de la 1 octombrie 2014 până la 31 decembrie 2015,
            
         ADOPTĂ PREZENTUL REGULAMENT:
   Articolul 1
   Modificări la Regulamentul (UE) nr. 978/2012
   Anexa II la Regulamentul (UE) nr. 978/2012 se modifică după cum urmează:
   
               (a)
            
            
               Următoarele țări și codurile alfabetice corespunzătoare se introduc în coloanele A și, respectiv, B:
               
                           BW
                        
                        
                           Botswana
                        
                     
                           CM
                        
                        
                           Camerun
                        
                     
                           CI
                        
                        
                           Côte d'Ivoire
                        
                     
                           FJ
                        
                        
                           Fiji
                        
                     
                           GH
                        
                        
                           Ghana
                        
                     
                           KE
                        
                        
                           Kenya
                        
                     
                           NA
                        
                        
                           Namibia
                        
                     
                           SZ
                        
                        
                           Swaziland
                        
                     
         
               (b)
            
            
               Următoarele țări și codurile alfabetice corespunzătoare se elimină din coloanele A și, respectiv, B:
               
                           BW
                        
                        
                           Botswana
                        
                     
                           NA
                        
                        
                           Namibia
                        
                     
         Articolul 2
   Intrare în vigoare și aplicare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Articolul 1 litera (a) se aplică de la 1 octombrie 2014.
   Articolul 1 litera (b) se aplică de la 1 ianuarie 2016.
   
      Prezentul regulament este obligatoriu în toate elementele sale și se aplică direct în toate statele membre.
      Adoptată la Bruxelles, 22 iulie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 303, 31.10.2012, p. 1.
   
      (2)  Regulamentul (CE) nr. 1528/2007 al Consiliului din 20 decembrie 2007 privind aplicarea regimurilor aplicabile produselor originare din anumite state care fac parte din grupul statelor din Africa, zona Caraibilor și Pacific (ACP) prevăzute în acordurile de stabilire sau care duc la stabilirea acordurilor de parteneriat economic (JO L 348, 31.12.2007, p. 1).
   
      (3)  Regulamentul (UE) nr. 527/2013 al Parlamentului European și al Consiliului din 21 mai 2013 de modificare a Regulamentului (CE) nr. 1528/2007 al Consiliului în ceea ce privește excluderea unui număr de țări din lista regiunilor sau statelor care au încheiat negocierile (JO L 165, 18.6.2013, p. 59).